Acțiune introdusă la 5 iulie 2023 – Comisia Europeană/Republica Slovacă
(Cauza C-412/23)
Limba de procedură: slovaca
Părțile
Reclamantă: Comisia Europeană (reprezentanți: G. Gattinara și R. Lindenthal, agenți)
Pârâtă: Republica Slovacă
Concluziile reclamantei
Constatarea faptului că, prin neasigurarea plății datoriilor comerciale de către entitățile publice care furnizează îngrijiri medicale în termen de maximum 60 de zile calendaristice în anii 2015, 2016, 2017 și 2018 și menținerea acestei situații, Republica Slovacă nu și-a îndeplinit obligațiile care îi revin în temeiul Directivei 2011/7 privind combaterea întârzierii în efectuarea plăților în tranzacțiile comerciale1, în special în temeiul articolului 4 alineatul (3) și alineatul (4) litera (b) din aceasta;
obligarea Republicii Slovace la plata cheltuielilor de judecată.
Motivele și principalele argumente
Potrivit articolului 4 alineatul (3) din Directiva 2011/7, Republica Slovacă trebuia să se asigure că, în tranzacțiile comerciale în care debitorul este o autoritate publică, termenul de plată pentru plățile pe care trebuie să le efectueze pentru aceste tranzacții cu întreprinderile nu depășește 30 de zile calendaristice de la data realizării împrejurărilor pe care le enumeră. În același timp, în conformitate cu articolul 4 alineatul (4) litera (b) din directiva menționată, în Republica Slovacă, entitățile publice care furnizează îngrijiri medicale pot prelungi acest termen la 60 de zile calendaristice.
Cu toate acestea, Republica Slovacă nu s-a asigurat că, pentru aceste entități publice care furnizează îngrijiri medicale în cadrul tranzacțiilor comerciale în care sunt debitoare, termenul de plată nu depășește 60 de zile calendaristice.
Din datele privind termenul mediu de plată a datoriilor spitalelor publice în tranzacțiile comerciale reiese că Republica Slovacă a încălcat în mod persistent articolul 4 alineatul (3) și alineatul (4) litera (b) din directiva menționată în anii 2015, 2016, 2017 și 2018 și până la introducerea prezentei acțiuni.
____________
1 Directiva Parlamentului European și a Consiliului din 16 februarie 2011 (JO 2011, L 48, p. 1).